মান্দা (নওগাঁ) সংবাদদাতা : নওগাঁর মান্দায় রাজশাহী কৃষি উন্নয়ন ব্যাংক প্রসাদপুর শাখার ব্যবস্থাপক হাবিবুর রহমানের বিরুদ্ধে অনৈতিক দাবী (উৎকোচ), দুর্নীতিসহ নানা অনিয়মের কারণে কৃষকরা দিশেহারা হয়ে পড়েছেন এ অভিযোগের ভিত্তিতে গত ২রা এপ্রিল দৈনিক রাজবার্তা পত্রিকায় প্রকশিত সংবাদসহ বিভিন্ন পত্রিকায় ও অনলাইন পত্রিকায় সংবাদ প্রকাশ হলে উর্দ্ধতন কর্তৃপক্ষের নজরে আসে। এ বিষয়ে ২ সদস্য বিশিষ্ট এক তদন্ত কমিটি গঠন করা হয়। তদন্ত কমিটির প্রধান ছিলেন রাকাব প্রধান কার্যালয়ের সহকারি মহাব্যবস্থাপক রনজিত কুমার সেন এবং নওগাঁ জোনাল ব্যবস্থাপক মেজবাহুর রহমান। গত সোমবার বেলা ১টার দিকে ঐ তদন্ত কমিটি প্রসাদপুর শাখা অফিসে উপস্থিত লোকজনের সামনে তদন্ত কাজ সম্পন্ন করেন। এ সময় উপস্থিত ছিলেন দুর্নীতিবাজ শাখা ব্যবস্থাপক হাবিবুর রহমান, সিনিয়র অফিসার রতন কুমার, ফিল্ড সুপারভাইজার রেজাউল ইসলাম, অভিযোগকারি ব্যাংক গ্রাহক “রায়হান ডেইরী ফার্মের” সত্তাধিকারী এমদাদুল হক এবং হয়রানির শিকার হারুন অর রশিদ, অছিম উদ্দিনসহ আরো অনেকে। শাখার নিচে আরো অনেক গ্রাহক উপস্থিত ছিলেন। এ সময় শাখা ব্যবস্থাপক টালবাহানা করে তার দুর্নীতি ঢাকার চেষ্ঠা করেন বলে অভিযোগ রয়েছে।